同張公望湖上避暑到四聖觀招柏堂月潭二道士出飲
作者：姚勉
朝代：宋

paragraphs: 清晨有客來，畏暑思避地。
凉多獨湖上，一棹拍空翠。
長堤舞楊柳，餘雨在荷芰。
炎蒸俱已失，滿抱足清意。
頗思孤山頂，有客具高致。
扣門聞琴聲，便覺洗塵累。
湖邊出問酒，飲興隨所至。
池鮮煮珍甘，水果剝香脆。
好風林外來，吹面凉不醉。
清談詣物表，絕不挂世事。
畫舫何人斯，簫鼓正喧沸。
清遊彼應笑，世味吾不嗜。
尚思携枕簟，同叩竹間寺。
從今日日來，莫厭驚晝睡。